Mis see esmaspäev siis oli? Ei mäleta. Teisipäeval käisin õhtul Von Krahlis "Hedda Gablerit" vaatamas. Teatrile eelnenud ujumine vaid võimendas filmi ja filmist päästis vaid teater. Olin positiivselt üllatunud ja rõõmus. Läti lavastaja lavakujundusest õhkus lätilikku jahedat lavakujunduse iluesteetikat (võrdle nt "Karin. Indrek. Tõde ja õigus. 4″, "Isad ja pojad") ning kui kunstniku nime nägin (Epp Kubu) taipasin ka kohe põhjuse, kuna Epp on ju Lätis seda kõike õppimas käinud. Mulle väga meeldivad läti teatrikujundused. Nende tase on kõvem kui Eestis (hetkel teevad lätlased meie teatris Elmo Nüganeni lavastusele "Aeg ja perekond Conway" lavakujundust). Need on alati sellised esteetilised, karged ja kujundlikud. Veel räägin teatrist. Noored Viljandi Kultuuriakadeemia näitlejatudengid on korraga laval. Ühte tegelast mängivad kaks inimest, koosseisuti on ühel suurem, teisel väiksem rõhk. Silma paistavad endiselt need, kes "Idiootideski" ja kuigi püstolilasuga lõppevad näitemängud ei ole minu emotsionaalseks mõjutamiseks mingi vahend, olen etenduse lõppedes rõõmus. Mitu head osatäitmist ja hea lavastus. Soovitan vaadata kõigil, kes tunnevad huvi pealekasvava näitlejapõlvkonna vastu.